בית החולים נאצר בחאן יונס

בית החולים נאצר בחאן יונס הוא בית חולים בחאן יונס. 

הקמת בית החולים החלה בשנת 1957 על ידי השלטונות המצריים, לאחר שרצועת עזה שבה לידיהם. בית החולים הוקם באתר בו היה בימי המנדט הבריטי בית חולים למחלות מדבקות שנלווה למחנות של הצבא הבריטי באיזור. בית החולים נחנך בשנת 1960 ונקרא על שם גמאל עבד אל נאצר. בשנת 1967, לקראת מלחמת ששת הימים, פונה בית החולים מחולים אזרחים והוקדש לטיפול בחיילים פצועים. לאחר המלחמה הוא שב לשרת את האוכלוסיה האזרחית והיו בו 160 מיטות. בתחילת 1972 פונה בית החולים לבית החולים שיפא לצורך שיפוץ מבנה בית החולים והרחבתו מ-112 מיטות ל-250 מיטות. לקראת הפתיחה מחדש של בית החולים נקבע שהוא יעבוד תחת פיקוח המרכז הרפואי האוניברסיטאי סורוקה. בית החולים נפתח מחדש בפברואר 1974 עם 210 מיטות, כשלצידו מחלקה אורתופדית של 20 מיטות אליו הגיעו רופאים ישראלים לביצוע ניתוחים.

בדצמבר 1984 נסגרה המחלקה האורתופדית, בטענה שהיא מזוהמת, והועברה גם היא לבית החולים שיפא. בשנת 1985 היו בבית החולים 243 מיטות ומחלקות פנימית, כירורגית, ילדים, נשים ומיילדות וכן בנק דם. במעבדה של בית החולים בוצעו בדיקות ביוכימיות, המטולוגיות, פרזיטולוגיות ובקטרולוגיות. בשנת 1989 דווח על כוונה להתחיל בקרוב בבניית חדר מיון חדש לבית החולים.

בשנת 2019 היה לבית החולים מערכת סולרית לאספקת חשמל עם קיבולת של 300 קילווט שעה ועבודות נעשו אז להרחיב את המערכת בעוד כ-350 קילווט שעה. בית החולים שירת אז בממוצע כ-27,000 חולים בחודש.

במלחמת חרבות ברזל הגיעו לבית החולים שלוש משאיות סיוע של ציוד רפואי עד 29 באוקטובר 2023.

הערות שוליים

רצועת עזה: בתי חולים